₹23.75 करोड़ का कलेक्शन किया; 2023 की दूसरी सबसे बड़ी फिल्म बनने के कगार पर
The Kerala Story Box Office Collection - How Much The Kerala Story Earned Till day 10द केरला स्टोरी ने रिलीज के दसवें दिन 23.75 करोड़ का कलेक्शन किया है। इस तरह फिल्म का कुल कलेक्शन 136.74 करोड़ रुपए हो गया है। द केरला स्टोरी पठान के बाद 2023 की दूसरी सबसे
द केरला स्टोरी ने रिलीज के दसवें दिन 23.75 करोड़ का कलेक्शन किया है। इस तरह फिल्म का कुल कलेक्शन 136.74 करोड़ रुपए हो गया है। द केरला स्टोरी, पठान के बाद 2023 की दूसरी सबसे बड़ी फिल्म बनने जा रही है। इसके आगे फिलहाल रणबीर कपूर की फिल्म तू झूठी मैं मक्कार है। द केरला स्टोरी ने कल 14 मई को सलमान खान की फिल्म किसी का भाई किसी की जान के कलेक्शन को पीछे किया है।
करीब 30 से 35 करोड़ में बनी इस फिल्म के आंकड़े चौंकाने वाले हैं। धीरे-धीरे करके इसने साल की सभी मेगाबजट फिल्मों को पीछे कर दिया है। बड़ी स्टारकास्ट और बड़े बजट की फिल्मों को इतनी आसानी से पछाड़ देना द केरला स्टोरी की उपलब्धि को दर्शाता है।
फिल्म ने एक दिन में इतनी बड़ी कमाई का बनाया रिकॉर्ड
ट्रेड एनालिस्ट तरण आदर्श ने बताया कि फिल्म ने एक दिन में 23.75 करोड़ की कमाई कर रिकॉर्ड बनाया है। रिलीज के बाद से ये पहला मौका है, जब फिल्म ने एक दिन में इतनी बड़ी कमाई की है। पहले हफ्ते में फिल्म की कुल कमाई 81.14 करोड़ रुपए रही है।
दूसरे हफ्ते के शुरुआती तीन दिनों की बात की जाए तो फिल्म ने 55.60 करोड़ रुपए का बॉक्स ऑफिस कलेक्शन कर लिया है। इस हिसाब से ये हफ्ता द केरला स्टोरी के लिए और बड़ा होने वाला है।
2023 की दूसरी सबसे बड़ी फिल्म बनने के कगार पर
आज यानी सोमवार को फिल्म रणबीर कपूर की तू झूठी मैं मक्कार (147.28 करोड़) को पीछे कर साल की दूसरी सबसे बड़ी फिल्म बन जाएगी। इस साल सिर्फ चार ही हिंदी फिल्में हैं, जिसने 100 करोड़ से अधिक का कलेक्शन किया है।
शाहरुख खान की पठान ने तो इतिहास रचते हुए 500 करोड़ से ज्यादा का कलेक्शन किया है। सलमान खान की फिल्म किसी का भाई किसी की जान 109.29 करोड़ रुपए के साथ चौथे नंबर पर है।
मेगाबजट फिल्में भी इसके आगे पस्त हुईं
सलमान खान की फिल्म KBKJ 180 करोड़ के बजट में बनी थी। ये फिल्म जहां 5 हजार स्क्रीन्स पर रिलीज हुई थी। वहीं द केरला स्टोरी सिर्फ 1300 स्क्रीन्स पर रिलीज हुई। इसके बावजूद फिल्म के आंकड़े सलमान की मेगाबजट फिल्म से बेहतर हैं।
तू झूठी मैं मक्कार भी 4 हजार से ज्यादा स्क्रीन्स पर रिलीज हुई थी। इसका बजट भी तकरीबन 200 करोड़ रुपए था। अब केरला स्टोरी सिर्फ 10 दिनों में इन फिल्मों को पछाड़ने के करीब आ गई है।
हमारे खिलाफ अभियान चलाया गया, धमकियों के बावजूद फिल्म हिट हुई- अदा शर्मा
फिल्म की ब्लॉकबस्टर कमाई पर इसकी लीड एक्ट्रेस अदा शर्मा का रिएक्शन आया है। उन्होंने खुशी जताते हुए लिखा, 'हमारी ईमानदारी का मजाक बनाया। हमें धमकी दी गई। फिल्म के टीजर को रिलीज होते ही बैन कर दिया गया।
हमारे खिलाफ अभियान चलाया गया। लेकिन आपने इसे फीमेल लीड वाली सबसे बड़ी फिल्म बन दी। ये जीत आप दर्शकों की है। अब हमारी फिल्म ओवरसीज में भी रिलीज हो गई है।'
विदेशों में भी रिलीज हुई फिल्म, इंग्लैंड में फिलहाल रोक
अमेरिका ऑस्ट्रेलिया, कनाडा और आयरलैंड समेत कुल 37 देशों में द केरला स्टोरी रिलीज हो गई है। अमेरिका और कनाडा में फिल्म 200 स्क्रीन्स पर रिलीज हुई है। हालांकि इंग्लैंड में फिल्म की स्क्रीनिंग पर फिलहाल रोक लगाई गई है। फिल्म वहां 12 मई को रिलीज होनी थी। लोगों ने टिकट भी खरीद लिए थे, लेकिन अंतिम मौके पर फिल्म की स्क्रीनिंग रोक दी गई। वहां के कुछ भारतीय लोगों ने कहा कि उनके पास रिफंड का एक मेल आया है।
उस मेल में लिखा है कि ब्रिटिश सेंसर बोर्ड ने (BBFC) फिल्म को सर्टिफिकेट नहीं दिया, जिसकी वजह से फिल्म की रिलीज टाल दी गई है। सारे वेबसाइट्स से भी टिकट बेचे जाने पर रोक लगा दी गई है। वहां पर फिल्म 31 स्क्रीन्स पर रिलीज होने वाली थी।
BBFC फिल्म को एज सर्टिफिकेशन नहीं दे पाई
टाइम्स ऑफ इंडिया से बात करते हुए सलोनी नाम की एक महिला ने कहा, 'बहुत सारे लोगों ने फिल्म देखने के लिए टिकट खरीद लिए थे। स्क्रीनिंग भी 95% फुल थी, लेकिन लास्ट मोमेंट में एक मेल आ गया।
उस मेल में लिखा था- ब्रिटिश बोर्ड ऑफ फिल्म क्लासिफिकेशन यानी BBFC इस फिल्म को एज सर्टिफिकेशन नहीं दे पाई। जिस वजह से हमें आपकी बुकिंग कैंसिल करनी पड़ रही है। आपको हुई असुविधा के लिए हम खेद व्यक्त करते हैं। हम आपका रिफंड भेज रहे हैं।' सलोनी ने कहा कि उन्होंने फिल्म देखने के लिए 3 टिकट खरीदे थे।
हिंदू लड़कियों के कन्वर्जन पर बेस्ड है द केरला स्टोरी
द केरला स्टोरी को फिल्ममेकर सुदीप्तो सेन ने डायरेक्ट किया है। फिल्म अपनी कहानी को लेकर विवादों में है। इसकी रिलीज के खिलाफ सुप्रीम कोर्ट तक मैटर गया। हालांकि कोर्ट ने फिल्म की रिलीज को रोकने से मना कर दिया। फिल्म की कहानी लड़कियों के कन्वर्जन पर बेस्ड है।
सुदीप्तो ने दैनिक भास्कर से बातचीत में कहा- एक पॉइंट के बाद मुझे महसूस हुआ कि यह सब एक पैटर्न के तहत हो रहा है। पहले लोगों को डराओ। हिंदू देवी देवताओं को डिसक्रेडिट करो। केरल की एक ऑर्गेनाइजेशन है, जहां 10 लड़कियां बुरे टॉर्चर झेलती थीं। मैंने उनका इंटरव्यू किया।
वहां से मुझे निमिषा, फातिमा का केस समझ में आया। महसूस हुआ कि धर्मांतरण और उसके बाद का सिलसिला सोची समझी साजिश के तहत किया जा रहा है। चूंकि केरल में मुस्लिमों की तादाद सरकार बनाने में अहम रोल प्ले करती है इसलिए इस मसले पर नेताओं और सरकार ने भी कुछ नहीं कहा।